 ’में नां गै तुसेंगी चिट्ठी देई सकी ते नां गै बाली ने तुंदे कन्ने उस बारै कोई गल्ल कीती।  इस बारै उ’न्नै मिगी मते चिरै मगरा दस्सेआ।  अचला गी शुरू च मेरी ते बाली दी गल्ल-बात समझ नेईं आई।  ओह् मिगी पुच्छन लगी, ‘कमला तूं ते बाली केह्ड़ी चिट्ठी बारै गल्ल करारदे हे? में अचला कोला छपैल मनासब नेईं समझी।  में उसी साफ-साफ सारी गल्ल सनाई ओ़ड़ी।  सुनियै उसदा रंग भलेआं फिक्का पेई गेआ।  में सेही कीता जेकर में अग्गें बधियै उसदी बांह् नेई फड़दी, तां खबरै ओह् उत्थें गै डिग्गी पौंदी।  ‘अचला एह् तुगी केह् होई गेआ ऐ? तेरी तबीयत ठीक नेईं सेही होंदी’--उ’न्नै मद्धम आवाजै च परता दित्ता, ‘तूं ठीक आखारनी। ’ ‘पर, तेरी अक्खियें च एह् अत्थरूं?’ में उसी फ्ही पुच्छेआ।  उन्नै नजर चुरांदे होई आखेआ, "कोई खास गल्ल नेईं।  इयां गै कुसै दा चेत्ता आई गेआ हा। " ‘तूं किश छपैलारनी एं, अचला।  दस्स, असली गल्ल केह् ऐ? तुगी मेरी सोह्। ’ अचला घोटियै मेरे गले कन्ने लग्गी गेई।  डुसकदे-डुसकदे ओह् आखन लगी--"नेईं चाह्ने पर बी मिगी कपूर सर कन्ने प्यार होई गेदा ऐ।  हून तेरी मददी दी मिगी बड़ी लोड़ ऐ, कीजे तुगी छोड़ियै कपूर सर कदें मिगी प्यार नेईं करी सकदे।  मेरे भागें च छड़ी नराशा गै लिखी दी ऐ", उ’न्नै रुन्हाकी अवाजै च आखेआ।  सुनियै मिगी बड़ा तरस आया में उसी चुप्प करांदे होई पुच्छेआ, ‘तूं सच्चें गै कपूर साह्ब गी बड़ा चाह्न्नीं ऐं?’ ‘उन्नै परता अपने मूहैं दी बजाए अपनी बड्डी-बड्डी अक्खियें कन्ने दित्ता, जिंदे च हिरख, बेदन ते तरलें दा घोल लग्गे दा हा।  अचला मेरी बड़ी पक्की स्हेली ही।  ते मेरे आंगर ओह् बी तुसेंगी चांह्दी ही।  तुस साढ़े चा कुसी चांह्दे ओ, जां कुसै होर गी चांह्दे ओ, इसदा मिगी कोई पता नेईं हा। 